Kelan pääjohtajaksi hakeneet Aaltonen Elli, ylijohtaja, Itä-Suomen aluehallintovirasto Antila Outi, osastopäällikkö, ylijohtaja, sosiaali- ja terveysministeriö Eerola Asko, diplomi-insinööri Halme Karo, diplomi-insinööri Heilala Tapio, proviisori Kekäläinen Markku, sosiaalityöntekijä Kenttä Heikki, lääketieteen lisensiaatti Kultalahti Reima, järjestösihteeri Lehtonen Lasse, hallintoylilääkäri, professori, HUS Mäki-Lohiluoma Kari-Pekka, johtaja, Kela Mäkinen Hannu, osastopäällikkö, budjettipäällikkö, valtiovarainministeriö Naakka Mikko, toimistosihteeri Rautio Arto, pohjoisen vakuutuspiirin johtaja, Kela Rossilahti Hannu, ylijohtaja, ARA (Asumisen rahoitus- ja kehittämiskeskus) Räsänen Päivi, kansanedustaja Suominen Samu, työterveyslääkäri Taavela Jarkko, Chef engineer Tennilä Erja, merkonomi Lisäksi hakemuksen jätti kaksi hakijaa, jotka eivät halua nimeä julkisuuteen. Yle Uutisten tietojen mukaan he eivät yllä nimekkäimpien hakijoiden joukkoon.

Kelan pääjohtajaksi on hakenut 20 ihmistä. Mukana on muun muassa entinen ministeri, kristillisten kansanedustaja Päivi Räsänen. Mukana ovat myös muun muassa Kelan johtaja Kari-Pekka Mäki-Lohiluoma, sosiaali- ja terveysministeriön ylijohtaja Outi Antila, Itä-Suomen aluehallintoviraston ylijohtaja Elli Aaltonen sekä valtiovarainministeriön budjettipäällikkö Hannu Mäkinen.

Kelan pääjohtajan tehtävän haku umpeutui eilen perjantaina.

Kelan valtuutettujen puheenjohtaja Sari Sarkomaa (kok.) kuvailee hakijajoukkoa monipuoliseksi. Valintaprosessi lähtee Sarkomaan mukaan käyntiin ripeästi. Nimityksen pitää ehtiä presidentin esittelyyn tämän vuoden puolella, koska uusi pääjohtaja aloittaa tehtävässään 1.1.2017.

Ei poliittista nimitystä?

Pääministeri Juha Sipilä (kesk.) on aiemmin vakuuttanut, että Kelan pääjohtajan paikka ei ole enää korvamerkitty puolueelle. Kelan johdossa on vuosikymmeniä ollut keskustan tai sen edeltäjän maalaisliiton jäsen, mutta nyt pääministeri haluaa toteuttaa sen, mitä jo eduskuntavaalien alla ehdotti – luopua poliittisisista virkanimityksistä.

Pääministeri ei pääjohtajasta päätä. Ehdokkaan nimeävät Kelan valtuutetut eli tusina suurimpien eduskuntaryhmien kansanedustajia. He tekevät esityksen tasavallan presidentille, joka vahvistaa nimityksen.

Valtuutettujen puheenjohtaja Sari Sarkomaa (kok.) on myös korostanut, että paikka on aidosti auki, eikä pääjohtajaa ole päätetty etukäteen.

Vahvana ennakkosuosikkina tehtävään pidetty Väestöliiton hallituksen puheenjohtaja Maria Kaisa Aula ilmoitti aiemmin elokuussa, ettei hae Kelan pääjohtajaksi. Aula kertoi vastustavansa poliittisia nimityksiä.

Uusi pääjohtaja aloittaa tehtävässään vuodenvaihteessa. Kelan pääjohtaja, keskustan entinen kansanedustaja ja ministeri Liisa Hyssälä jää eläkkeelle tehtävästä.